32002L0032
L 140/10
JURNALUL OFÍCIAL AL UNIUNII EUROPENE
DIRECTIVA 2002/32/CE A PARLAMENTULUI EUROPEAN ȘI A CONSILIULUI
din 7 mai 2002
privind substanțele nedorite din furaje
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 152 alineatul (4) litera (b),
având în vedere propunerea Comisiei (1),
având în vedere avizul Comitetului Economic și Social (2),
după consultarea Comitetului Regiunilor,
în conformitate cu procedura prevăzută la articolul 251 din tratat (3), având în vedere textul comun aprobat de comitetul de conciliere la 26 martie 2002,
întrucât:
(1)
Sunt necesare numeroase modificări la Directiva 1999/29/CE a Consiliului din 22 aprilie 1999 privind substanțele și produsele nedorite din furaje (4). Din motive de claritate și eficiență, directiva în cauză trebuie reformată.
(2)
Producția de efective de animale ocupă un loc foarte important în agricultura comunitară, iar rezultatele satisfăcătoare în domeniul sănătății publice, sănătății animale, bunăstării animalelor, mediului și situației financiare a crescătorilor de animale depind în mare măsură de folosirea unor furaje corespunzătoare de bună calitate.
(3)
Sunt necesare reguli privind furajele pentru a asigura productivitatea și dezvoltarea durabilă în agricultură, precum și sănătatea publică și sănătatea animală, bunăstarea animalelor și mediul. De asemenea, sunt necesare reglementări cuprinzătoare în domeniul igienei pentru a garanta furaje de calitate bună la ferme individuale, chiar și atunci când furajele nu sunt produse comercial.
(4)
Aceleași reguli privind calitatea și siguranța produselor pentru furaje ar trebui să se aplice calității și siguranței apei consumate de animale. Deși definiția furajelor nu exclude apa din categoria furajelor, aceasta nu este inclusă în lista neexhaustivă a principalelor materii prime furajere, prevăzută de Directiva 96/25/CE a Consiliului din 29 aprilie 1996 privind circulația și folosirea materiilor prime furajere (5). Chestiunea privind considerarea apei drept furaj ar trebui examinată în cadrul directivei menționate.
(5)
S-a stabilit că aditivii pot conține substanțe nedorite. Prin urmare, domeniul de aplicare al directivei ar trebui extins pentru a include aditivii.
(6)
Produsele pentru furaje pot conține substanțe nedorite care pot pune în pericol sănătatea animală sau, datorită prezenței lor în produsele de origine animală, sănătatea oamenilor sau mediul.
(7)
Este imposibil să se elimine complet prezența substanțelor nedorite, dar este important să fie redus conținutul lor în produsele pentru furaje, având în vedere toxicitatea acută a substanțelor, bioacumulabilitatea și degradabilitatea lor, în vederea prevenirii efectelor nedorite și nocive. În prezent nu este oportun să se stabilească acest conținut sub nivelurile detectabile prin modalitățile de analiză care urmează a fi definite pentru Comunitate.
(8)
Metodele de determinare a reziduurilor de substanțe nedorite devin tot mai sofisticate, astfel încât se pot detecta chiar și cantitățile de reziduuri care sunt neglijabile pentru sănătatea animală și a oamenilor.
(9)
Substanțele nedorite pot fi prezente în produsele pentru furaje numai cu respectarea condițiilor prevăzute de prezenta directivă și nu pot fi utilizate în nici un alt mod pentru furaje. Prin urmare, prezenta directivă ar trebui să se aplice fără a aduce atingere altor dispoziții comunitare privind furajele, în special normelor aplicabile furajelor combinate.
(10)
Prezenta directivă trebuie să se aplice produselor pentru furaje de îndată ce acestea intră pe teritoriul Comunității. Prin urmare, trebuie să se prevadă că nivelurile maxime stabilite de substanțe nedorite se aplică, în general, de la data la care produsele pentru furaje sunt puse în circulație sau utilizate, în toate etapele, în special de îndată ce sunt importate.
(11)
Produsele pentru furaje trebuie să fie de calitate bună, originală și comercială și, prin urmare, atunci când sunt utilizate corect, să nu prezinte nici un pericol pentru sănătatea oamenilor, sănătatea animală sau mediu sau să afecteze negativ producția de efective de animale. Prin urmare, trebuie interzisă utilizarea sau punerea în circulație a produselor pentru furaje care conțin niveluri de substanțe nedorite ce depășesc nivelurile maxime prevăzute de anexa I.
(12)
Prezența anumitor substanțe nedorite în furajele complementare ar trebui limitată prin stabilirea unor niveluri maxime corespunzătoare.
(13)
Deși în unele cazuri se stabilește un nivel maxim în funcție de nivelurile de bază, este necesar să se depună eforturi în continuare pentru a se limita prezența anumitor substanțe nedorite specifice la cele mai scăzute niveluri posibile în produsele pentru furaje, pentru a le reduce prezența în lanțul trofic și cel alimentar. Prin urmare, ar trebui să se permită ca, în temeiul prezentei directive, să se stabilească praguri de acțiune situate cu mult sub nivelurile maxime stabilite. În cazul în care se depășesc aceste praguri de acțiune, trebuie să se efectueze investigații pentru identificarea surselor de substanțe nedorite și trebuie să se ia măsuri pentru a elimina sau reduce aceste surse.
(14)
În cazul în care sănătatea animală, sănătatea oamenilor sau mediul este pusă/pus în pericol, ar trebui să se permită temporar statelor membre să reducă nivelurile maxime admise stabilite, să stabilească niveluri maxime pentru alte substanțe ori să interzică prezența acestor substanțe în produsele pentru furaje. Pentru a asigura aplicarea unitară, orice modificări aduse anexei I la prezenta directivă ar trebui decise prin procedura comunitară de urgență, pe baza unor documente justificative și a principului precauției.
(15)
Produsele pentru furaje care îndeplinesc cerințele prezentei directive nu pot fi supuse restricțiilor la intrarea în circulație în ceea ce privește nivelul substanțelor nedorite pe care le conțin, în afara restricțiilor prevăzute de prezenta directivă și de Directiva 95/53/CE a Consiliului din 25 octombrie 1995 de stabilire a principiilor care reglementează organizarea controalelor oficiale în domeniul hranei animalelor (6).
(16)
În temeiul Directivei 95/53/CE, statele membre trebuie să ia măsurile de monitorizare corespunzătoare pentru a se asigura că sunt respectate cerințele privind substanțele nedorite atunci când se utilizează ori se pun în circulație produsele pentru furaje.
(17)
Este necesară o procedură comunitară adecvată pentru adaptarea dispozițiilor tehnice din anexele la prezenta directivă din perspectiva evoluției cunoștințelor științifice și tehnice.
(18)
Pentru a facilita punerea în aplicare a măsurilor propuse, ar trebui să existe o procedură de strânsă colaborare între statele membre și Comisie în cadrul Comitetului permanent pentru hrana animalelor înființat prin Decizia 70/372/CEE (7).
(19)
Măsurile necesare pentru punerea în aplicare a prezentei directive ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei (8),
ADOPTĂ PREZENTA DIRECTIVĂ:
Articolul 1
(1) Prezenta directivă se referă la substanțele nedorite din produsele pentru furaje.
(2) Prezenta directivă se aplică fără a aduce atingere dispozițiilor din:
(a)
Directiva 70/524/CEE a Consiliului din 23 noiembrie 1970 privind aditivii din hrana animalelor (9);
(b)
Directiva 96/25/CE a Consiliului și Directiva 79/373/CEE a Consiliului din 2 aprilie 1979 privind comercializarea furajelor combinate (10);
(c)
Directiva 76/895/CEE a Consiliului din 23 noiembrie 1976 de stabilire a nivelurilor maxime de reziduuri de pesticide din și de pe fructe și legume (11), Directiva 86/362/CEE a Consiliului din 24 iulie 1986 de stabilire a nivelurilor maxime de reziduuri de pesticide din și de pe cereale (12), Directiva 86/363/CEE a Consiliului din 24 iulie 1986 de stabilire a nivelurilor maxime de reziduuri de pesticide din și de pe alimentele de origine animală (13) și Directiva 90/642/CEE a Consiliului din 27 noiembrie 1990 de stabilire a nivelurilor maxime de reziduuri de pesticide din și de pe anumite produse de origine vegetală, inclusiv fructe și legume (14), în cazul în care reziduurile respective nu sunt prevăzute de anexa I la prezenta directivă;
(d)
legislația comunitară referitoare la aspectele veterinare privind sănătatea publică și sănătatea animală;
(e)
Directiva 82/471/CEE a Consiliului din 30 iunie 1982 privind anumite produse folosite în hrana animalelor (15);
(f)
Directiva 93/74/CEE a Consiliului din 13 septembrie 1993 privind furajele destinate unor scopuri nutriționale specifice (16).
Articolul 2
În sensul prezentei directive:
(a)
„furaje” înseamnă produse de origine vegetală sau animală, în stare naturală, proaspete sau conservate, și produsele derivate prin prelucrarea lor industrială, precum și substanțe organice sau anorganice, utilizate individual sau în amestecuri, cu sau fără aditivi, pentru hrănirea pe cale orală a animalelor;
(b)
„materii prime furajere” înseamnă diferite produse de origine vegetală sau animală în stare naturală, proaspete sau conservate, și produsele derivate prin prelucrarea lor industrială, precum și substanțe organice sau anorganice, cu sau fără aditivi, destinate hrănirii pe cale orală a animalelor fie direct, ca atare sau, după ce au fost prelucrate, în compoziția furajelor combinate sau ca substraturi pentru premixuri;
(c)
„aditivi” înseamnă aditivi în sensul definiției din articolul 2 litera (a) din Directiva 70/524/CEE a Consiliului;
(d)
„premixuri” înseamnă amestecuri de aditivi sau amestecuri de unul sau mai mulți aditivi cu substanțe de legătură, destinate fabricării furajelor;
(e)
„furaje combinate” înseamnă amestecuri de materii prime furajere cu sau fără aditivi, destinate hrănirii pe cale orală a animalelor, sub formă de furaje complete sau complementare;
(f)
„furaje complementare” înseamnă amestecuri de furaje cu un conținut ridicat din anumite substanțe și care, datorită compoziției, sunt suficiente pentru o rație zilnică numai dacă sunt utilizate în combinație cu alte furaje;
(g)
„furaje complete” înseamnă amestecuri de furaje care, din cauza compoziției lor, sunt suficiente pentru o rație zilnică;
(h)
„produse pentru furaje” înseamnă materii prime furajere, premixuri, aditivi, furaje și toate celelalte produse care se utilizează în furaje;
(i)
„rație zilnică” înseamnă cantitatea medie totală de furaje, calculată pentru un conținut de umiditate de 12 %, necesară zilnic unui animal dintr-o anumită specie, categorie de vârstă și productivitate, pentru a-i satisface toate nevoile;
(j)
„animale” înseamnă animalele din speciile care sunt hrănite în mod normal și sunt crescute sau consumate de om, precum și animalele care trăiesc libere în sălbăticie, în cazul în care sunt hrănite cu furaje;
(k)
„punere în circulație” sau „circulație” înseamnă deținerea de produse pentru furaje în vederea vânzării, inclusiv oferirea spre vânzare sau orice altă formă de transfer, gratuită sau nu, către terți, precum și vânzarea sau alte forme de transfer;
(l)
„substanțe nedorite” înseamnă orice substanțe sau produse, cu excepția agenților patogeni, prezente în produsele și/sau pe produsele pentru furaje și care prezintă un pericol potențial pentru sănătatea animală sau a oamenilor sau pentru mediu sau care pot afecta negativ producția de efective de animale.
Articolul 3
(1) Produsele pentru furaje pot intra în Comunitate din țări terțe în vederea utilizării, pot fi puse în circulație și/sau folosite în Comunitate numai dacă sunt de calitate corespunzătoare, originală și comercială și, prin urmare, atunci când sunt utilizate corect, nu prezintă un pericol pentru sănătatea oamenilor, sănătatea animală sau mediu sau nu afectează negativ producția de efective de animale.
(2) În special, se consideră că produsele pentru furaje nu sunt în conformitate cu alineatul (1) în cazul în care nivelul de substanțe nedorite pe care îl conțin nu respectă nivelurile maxime prevăzute la anexa I.
Articolul 4
(1) Statele membre prevăd că substanțele nedorite menționate la anexa I pot fi tolerate în produsele pentru furaje numai sub rezerva condițiilor prevăzute de prezenta anexă.
(2) Pentru a reduce sau elimina sursele de substanțe nedorite din produsele pentru furaje, statele membre, în cooperare cu operatorii economici, desfășoară investigații pentru a identifica sursele de substanțe nedorite, în cazurile în care nivelurile maxime sunt depășite și în cazurile în care se detectează niveluri sporite ale unor astfel de substanțe, având în vedere nivelurile de bază. Pentru o abordare unitară în cazul nivelurilor sporite, poate fi necesar să se stabilească praguri de acțiune pentru a declanșa astfel de investigații. Pragurile pot fi prevăzute la anexa II.
Statele membre transmit Comisiei și celorlalte state membre toate informațiile și constatările relevante privind sursa și măsurile luate pentru a reduce nivelul sau pentru a elimina substanțele nedorite. Informațiile se transmit în cadrul raportului anual transmis Comisiei în conformitate cu dispozițiile articolului 22 din Directiva 95/53/CE, cu excepția cazurilor în care informațiile prezintă o relevanță imediată pentru celelalte state membre. În acest caz, informațiile se transmit imediat.
Articolul 5
Statele membre pot să prevadă că produsele pentru furaje, care conțin niveluri dintr-o substanță nedorită care depășesc nivelul maxim stabilit de anexa I, nu pot fi amestecate în vederea diluării cu aceleași produse pentru furaje sau cu alte asemenea produse.
Articolul 6
În măsura în care nu există dispoziții speciale pentru furajele complementare, statele membre prevăd că furajele complementare nu pot conține, având în vedere proporția prescrisă pentru utilizarea lor în rația zilnică, niveluri din substanțele nedorite menționate la anexa I care să le depășească pe cele fixate pentru furaje complete.
Articolul 7
(1) În cazul în care un stat membru poate demonstra, pe baza unor informații noi sau a reexaminării informațiilor existente realizate după adoptarea dispozițiilor în cauză, că nivelul maxim fixat în anexa I sau o substanță nedorită care nu figurează în această anexă periclitează sănătatea animală sau a oamenilor sau mediul, statul membru în cauză poate reduce provizoriu nivelul maxim existent, poate stabili un nivel maxim sau împiedica prezența substanței nedorite în cauză în produsele pentru furaje. El informează imediat celelalte state membre și Comisia cu privire la aceasta, menționând temeiul deciziei sale.
(2) Se adoptă de îndată o decizie, în conformitate cu procedura prevăzută la articolul 12, privind oportunitatea modificării anexelor I și II.
Atât timp cât nici Consiliul, nici Comisia nu iau o decizie, statul membru poate menține măsurile pe care le-a pus în aplicare.
Statul membru trebuie să se asigure că se face publică decizia adoptată.
Articolul 8
(1) În conformitate cu procedura prevăzută la articolul 11, Comisia adaptează anexele I și II din perspectiva evoluției cunoștințelor științifice și tehnice.
(2) De asemenea, în conformitate cu procedura prevăzută la articolul 11, Comisia:
-
adoptă periodic versiuni consolidate ale anexelor I și II încorporând toate adaptările efectuate în temeiul alineatului (1);
-
poate defini criterii de acceptabilitate pentru procesele de detoxifiere, ca o completare a criteriilor prevăzute în legătură cu produsele pentru furaje care au suferit astfel de procese.
(3) Statele membre se asigură că se iau măsuri care să garanteze aplicarea corectă a tuturor proceselor acceptabile în temeiul alineatului (2) și conformitatea produselor detoxifiate pentru furaje cu dispozițiile din anexa I.
Articolul 9
Statele membre se asigură că produsele pentru furaje care sunt conforme cu prezenta directivă nu sunt supuse altor restricții de circulație în ceea ce privește prezența substanțelor nedorite, cu excepția celor prevăzute de prezenta directivă și de Directiva 95/53/CE.
Articolul 10
Dispozițiile care pot avea un efect asupra sănătății publice sau a sănătății animale sau mediului se adoptă după consultarea comitetului sau a comitetelor științifice în materie.
Articolul 11
(1) Comisia este asistată de Comitetul permanent pentru hrana animalelor, înființat prin articolul 1 din Decizia 70/372/CEE.
(2) În cazul în care se face trimitere la prezentul articol, se aplică articolele 5 și 7 din Decizia 1999/468/CEE, având în vedere dispozițiile articolului 8 din decizia în cauză.
(3) Perioada prevăzută la articolul 5 alineatul (6) din Decizia 1999/468/CE se stabilește la trei luni.
Articolul 12
(1) Comisia este asistată de Comitetul permanent pentru hrana animalelor, înființat prin articolul 1 din Decizia 70/372/CEE.
(2) În cazul în care se face trimitere la prezentul articol, se aplică articolele 5 și 7 din Decizia 1999/468/CEE, având în vedere dispozițiile articolului 8 din decizia în cauză.
(3) Perioada prevăzută la articolul 5 alineatul (6) din Decizia 1999/468/CE se stabilește la 15 zile.
Articolul 13
(1) Statele membre aplică cel puțin dispozițiile prezentei directive în cazul produselor pentru furaje produse în Comunitate și care urmează să fie exportate în țări terțe.
(2) Alineatul (1) nu afectează dreptul statelor membre de a autoriza reexportul, în condițiile prevăzute la articolul 12 din Regulamentul (CE) nr. 178/2002 (17). Dispozițiile articolului 20 din regulamentul menționat se aplică mutatis mutandis.
Articolul 14
(1) Directiva 1999/29/CE se abrogă de la 1 august 2003, fără a aduce atingere obligațiilor statelor membre de a respecta termenele stabilite în partea B din anexa III la directiva menționată pentru transpunerea directivelor enumerate în partea A din anexa respectivă.
(2) Trimiterile la Directiva 1999/29/CE se interpretează ca trimiteri la prezenta directivă și se citesc în conformitate cu tabelul de corespondență din anexa III.
Articolul 15
Statele membre adoptă și publică actele cu putere de lege și actele administrative necesare pentru a se conforma prezentei directive până la 1 mai 2003. Statele membre informează de îndată Comisia cu privire la aceasta.
Măsurile adoptate se aplică de la 1 august 2003.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Comisiei i se comunică de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 16
Prezenta directivă intră în vigoare la data publicării în Jurnalul Oficial al Comunităților Europene.
Articolul 17
Prezenta directivă se adresează statelor membre.
Adoptată la Bruxelles, 7 mai 2002.